Gautrain-tariewe verhoog | Maroela Media
Tariewe vir die Gautrain sal volgende maand met ses persent verhoog.
"Die hersiende tariewe sal op 1 Junie in werking tree," het Ismail Vadi, LUR vir vervoer, Dinsdag gesê. 'n Enkelkaartjie na die lughawe sal met R10 verhoog, maar die koste vir reisigers wat van lugvervoer gebruik maak en hul voertuie by Gautrain-stasies wil los, sal daal. Tariewe vir dagparkering sal van R12 na R15 styg. Busgeld bly onveranderd.
'n Enkeltariefkaartjie (pay-as-you-go) tussen Hatfieldstasie in Pretoria en Parkstasie in die Johannesburgse middestad sal van R52 na R57 tydens spitstye verhoog, en R49 buite spitstye.
Vadi sê die tariefstruktuur poog om die gebruik van die Gautrain-stelsel te bevorder, om die teikenmark te lok en seker te maak dat motoriste eerder van die Gautrain gebruik maak.
'n Afslag van 15% sal ingestel word vir pendelaars wat voor 06:00, tussen 09:00 en 15:00, en ná 18:00 reis.
Maandelikse kaartjiehouers sal 'n afslag van 20% ontvang en weeklikse kaartjiehouers sal 'n afslag van 10% ontvang, maar dit sluit nie die gebruik van die Gautrain oor naweke of vir bus- of lughawependelaars in nie.